Enige hol ding deur Karin Muller | Bydraes | Woes - Kreatiewe platform vir Afrikaans
Titel: Enige hol ding
Ten spyte van die deeglike beplanning en lysies het ons steeds vergeet van papierborde vir ons dogter se eerstejaarskamp. Ons kon laataand 5 papierborde in die kombuiskas bymekaar skraap, maar dit was nie genoeg nie.
Die volgende oggend baie vroeg op pad Bloemfontein toe het ons by 'n motorhawe se winkeltjie ingehardloop. Daar was soveel items op die rakke, behalwe papierborde. Op die ingewing van die oomblik het ek by die wegneemetes se toonbank gaan staan.
Ons het ons penarie aan die vreemdeling agter die toonbank verduidelik. Daar is nog geen winkels oop nie en as ons nie dadelik ry nie is ons laat. Ons het gevra of hulle nie dalk 'n tipe wegneemete bakkie het wat ons kan koop nie. Sy het 'n oomblik nagedink en haar kop geskud. Die prentjie in my verbeelding van ons dogter wat in 'n ry wag met 'n reeds gebruikte papierbord het my benoud gelaat.
Skielik het die vroutjie gevra of enige iets wat hol is sal werk. Ons het ons koppe geknik. Ons is immers desperaat. Sy het afgebuk en haar broodjies vir middagete uit haar kosblikkie gehaal en die kosblikkie uitgevee.
"Hier," het sy gesê. "Dit is nie baie groot nie, maar dit is splinternuut." Ons protes het op dowe ore geval. Sy wou niks weet nie. Ek het verskrik gewonder hoe lank broodjies in die hittegolf gaan hou as dit sonder bedekking op 'n papiertjie staan. Ons het belowe dat ek die bakkie oor 'n week aan haar sal terugbesorg.
Ek het skielik weer besef hoekom mense in die Noord-Kaap bly. Nie vir die klimaat nie. Nie vir die volop werksgeleenthede nie. Nie vir die vermaak nie. Vir iets wat jy op min ander plek in die land kry – mense wat werklik vir mekaar omgee.